RETTENS DOM (Appelafdelingen)
24. april 2009
Sag T-492/07 P
Carlos Sanchez Ferriz m.fl.
mod
Kommissionen for De Europæiske Fællesskaber
»Appel – personalesag – tjenestemænd – forfremmelse – forfremmelsesåret 2005 – ikke-optagelse på listen over forfremmede tjenestemænd – vejledende multiplikationsfaktorer – artikel 6 og 10 i bilag XIII til vedtægten – interesse i at påberåbe sig et anbringende«
Angående: Appel af kendelse afsagt af EU-Personaleretten (Anden Afdeling) den 17. oktober 2007, Sanchez Ferriz m.fl. mod Kommissionen
(sag F-115/06, endnu ikke trykt i Samling af Afgørelser), med påstand om ophævelse af kendelsen.
Udfald: Appellen forkastes. Carlos Sanchez Ferriz og de ni øvrige tjenestemænd ved Kommissionen, hvis navne er opført i bilaget til
dommen, bærer deres egne omkostninger og betaler Kommissionens omkostninger i appelsagen.
Sammendrag
1.      Tjenestemænd – søgsmål – søgsmålsinteresse – søgsmål til prøvelse af afslag på forfremmelse
(Tjenestemandsvedtægten, art. 90 og 91)
2.      Tjenestemænd – søgsmål – akt, der indeholder et klagepunkt – begreb – afgørelse om udfærdigelse af listen over tjenestemænd,
der er blevet forfremmet – indirekte afgørelser om ikke at forfremme andre tjenestemænd ud over sagsøgeren – ikke omfattet
(Tjenestemandsvedtægten, art. 90 og 91)
1.      En tjenestemand, som hævder, at han har en berettiget interesse i at få en indirekte afgørelse om ikke at forfremme ham i
det relevante forfremmelsesår annulleret, med den begrundelse, at den forfremmelsessats, der angiveligt skal anvendes for
den omhandlede lønklasse, ikke blev overholdt, skal godtgøre, at det ikke er udelukket, at han, henset til hans personlige
situation og navnlig til det samlede antal forfremmelsespoint, han har optjent, ville have nået forfremmelsestærsklen, såfremt
den nævnte forfremmelsessats var blevet anvendt.
(jf. præmis 34)
Henvisning til: Retten, 22. november 2006, sag T-436/04, Sanchez Ferriz mod Kommissionen, Sml. Pers. I-A-2, s. 277, og II-A-2,
s. 1439, præmis 33-37 og 39; Retten, 26. april 2007, sag T-415/04, Tebaldi m.fl. mod Kommissionen, endnu ikke trykt i Samling
af Afgørelser, præmis 29-32.
2.      Selv om det er korrekt, at ansættelsesmyndighedens afgørelse om udfærdigelse af listen over tjenestemænd, der i et bestemt
forfremmelsesår er blevet forfremmet, stadig har retsvirkninger efter udløbet af forfremmelsesåret, for så vidt som en tjenestemand
med hensyn til de efterfølgende forfremmelsesår kan befinde sig i konkurrence med en række tjenestemænd, som i givet fald
allerede kunne være blevet forfremmet i det pågældende forfremmelsesår, såfremt ansættelsesmyndigheden havde anvendt en højere
forfremmelsessats, forholder det sig ikke desto mindre således, at de indirekte afgørelser om ikke at forfremme de andre tjenestemænd
i det omhandlede forfremmelsesår ikke kan anses for at udgøre en akt, der går den pågældende imod.
(jf. præmis 38)
Henvisning til: Retten, 19. oktober 2006, sag T-311/04, Buendía Sierra mod Kommissionen, Sml. II, s. 4137, præmis 349.